Gabániová, Darina, poslankyňa NR SR (2011-02-04):
Ďakujem. Ctená snemovňa, ja mám pre vás dva odstrašujúce príklady. Vážené dámy, vážení páni, tajná voľba je jeden zo základných prejavov slobodného výkonu mandátu občanmi voličmi zvoleného poslanca. Sloboda konania je tou skutočnou slobodou. Na to, aby človek slobodne konal, potrebuje odvahu a zodpovednosť. Obyvatelia Slovenska, ako nám to ponúkli v posledných dňoch médiá, sa pýšia najvyšším percentom ocenení spravodlivý medzi národmi. Môžeme povedať, že v našom národe je skutočne veľa slobodných, teda odvážnych a zodpovedných ľudí. Dokazuje to história aj súčasnosť. Ale to je na krásnu diskusiu. Dámy a páni, myslím, že každý náš občan si zaslúži zodpovedných politikov. Kroky, ktoré chce urobiť koalícia sú začiatkom novej totality. Dovoľte, aby som vám citovala dve vízie porúch vývoja. Boli to vízie, kam smeruje spoločnosť v Spojených štátoch amerických, a zamyslite sa, koľko z toho sa uskutočnilo, či je ohrozená aj naša spoločnosť v našom mladom štáte. Budem citovať Chrisa Heghesa, jeho článok „Prekrásna nová porucha vývoja“, ktorým reaguje na súčasnú situáciu v Spojených štátoch amerických. Citujem: „Dvoma najvýznamnejšími víziami možných budúcich porúch vývoja boli Orwellov román 1984 a Huxleyov Prekrásny nový svet. V diskusii tých, ktorí sledovali našu degradáciu na totalitarizmus korporácií, išlo o to, kto mal pravdu. Či budeme, ako napísal Orwell, ovládaní pod represívnym dohľadom a v policajnom štáte, ktorý bude používať hrubé a násilné formy kontroly, alebo, ako povedal Huxley, podľahneme spoločenskej zábave a predstaveniam, necháme sa zvádzať modernými technológiami a márnotratnou spotrebou, čím ochotne, možno s radosťou, prispejeme k útlaku nás samých. Ukazuje sa, že pravdu mali obaja vizionári. Huxley predpovedal prvý stupeň nášho zotročenia, Orwell druhý. Štát ovládaný korporáciami nás postupne zbavoval vplyvu, a ako Huxley predvídal, zavádzal nás a manipuloval prostredníctvom zmyslových pôžitkov, lacných, sériovo vyrábaných tovarov, neobmedzených pôžičiek, divadla politikov a zábavou. Kým sme sa zabávali, nariadenia, ktoré kedysi udržiavali dravé sily korporácií pod kontrolou, stratili platnosť. Zákony, ktoré nás kedysi chránili, dostali iné znenie a z nás sa stali žobráci. Teraz, keď pôžička vyschla, dobrá práca pre pracujúcu triedu je navždy preč, najmä v Ázii, a sériovo vyrábané tovary sú sériovo nedostupné, zisťujeme, že prechádzame od Prekrásneho nového sveta do sveta románu 1984. Štát ochromený obrovskými deficitmi, nekonečnou vojnou a korporačnými deformáciami skĺzava do bankrotu. Od spoločnosti, v ktorej sme šikovne manipulovaní lžami a ilúziami, postupujeme do takej, v ktorej sme ovládaní priamo. Orwell vystríhal pred svetom, v ktorom by boli zakázané knihy, Huxley vystríhal pred svetom, v ktorom by nikto nechcel čítať knihy. Orwell vystríhal pred štátom zmietajúcim sa v nepretržitej vojne a strachu, Huxley vystríhal pred kultúrou odvádzajúcou pozornosť bezmyšlienkovitou zábavou. Orwell vystríhal pred štátom, v ktorom by každý rozhovor a myšlienka boli monitorované a opozícia brutálne trestaná, Huxley vystríhal pred štátom, ktorého obyvatelia zahltení bezvýznamnosťami a klebetami by sa už viac nezaujímali o pravdu a o vedomosti. Huxley to chápal ako proces, v ktorom sme sa podieľali na našom vlastnom zotročení. Orwell hovorí priamo o otroctve. Teraz, keď je po korporačnom puči a zmietajú sa v kríze, my občania ostávame stáť nahí a bezmocní. Začíname prichádzať na podstatu toho, čo vedel už Karol Marx, že nespútaný a neregulovaný kapitalizmus je zverská a revolučná sila, ktorá zneužíva ľudí a prírodu sveta, kým sa nevyčerpá alebo neskolabuje.“ Vážení, koniec citátu. To bol citát. Smeruje vaše konanie, páni a dámy koalície, k týmto víziám? Kam chcete deformovať našu spoločnosť? Veď tomu svedčia aj iné kroky okrem tohto, vaše kroky, ktoré sa budú týkať informatizácie spoločnosti, financovania vedy a výskumu, myslím, že tieto vízie by mali byť mementom. Preto ak dovolíte, navrhujem, aby sa Národná rada uzniesla podľa § 73 ods. 3 písm. b) nepokračovať v rokovaní o tomto návrhu zákona. Ďakujem. (Potlesk.)